**DAVLAT YER VA KADASTR NAZORATI YO‘NALISHIGA OID ATAMALAR VA ULARNING IZOHLI LUG‘ATI**

1. **Davlat yer nazorati** — yuridik va jismoniy shaxslar, davlat boshqaruvi organlari, mahalliy davlat hokimiyati organlari tomonidan yer to‘g‘risidagi qonunchilik talablariga rioya etilishini nazorat qilish maqsadida vakolatli organlar tomonidan amalga oshiriladigan harakatlar majmui.

2. **Davlat kadastr nazorati** — yuridik va jismoniy shaxslar, davlat boshqaruvi organlari, mahalliy davlat hokimiyati organlari tomonidan davlat kadastrlari to‘g‘risidagi qonunchilik talablariga rioya etilishini nazorat qilish maqsadida vakolatli organlar tomonidan amalga oshiriladigan harakatlar majmui.

3. **O‘zboshimchalik bilan egallab olingan yer uchastkasi** — qonunchilikda belgilangan tartibda ajratilmagan (realizatsiya qilinmagan), shu jumladan, berilgan (realizatsiya qilingan) yer uchastkasining chegaralari vakolatli organlar tomonidan naturada (joyning o‘zida) belgilanmagan, yer uchastkasiga bo‘lgan huquqni tasdiqlaydigan hujjatlar berilmagan holda foydalanilgan yer uchastkasi.

4. **O‘zboshimchalik bilan qurilgan imorat** — qonunchilikda belgilangan tartibda qurilish maqsadlari uchun ajratilmagan yer uchastkalarida qurilgan uy-joy, boshqa bino va inshoot.

5. **“E-YER NAZORAT” avtomatlashtirilgan axborot tizimi** — yerga oid huquqbuzarliklarni aniqlash, hujjatlar to‘plamini shakllantirish va ularni o‘z vaqtida va obyektiv ko‘rib chiqish maqsadida elektron hujjatlar almashinuvi, shuningdek huquqbuzarlik oqibatlarini bartaraf etishgacha bo‘lgan holatlarni kuzatib borish imkoniga ega bo‘lgan integratsiyalashtirilgan axborot tizimi.